kelim
Kelim, (af tyrk. kilim), fladvævet tekstil, hvor mønstret dannes af skudtrådene, der helt dækker kædetrådene. Betegnelsen anvendes også om væveteknikken, der er beslægtet med gobelinteknik: Skudtrådene indføres farvevis i en større eller mindre del af vævningens bredde, og mellem farvefelterne fremkommer de karakteristiske åbne spalter eller slidser; de bevares ofte åbne, men kan også sys sammen.
I varianter af teknikken væves de forskelligfarvede nabotråde sammen, så der ikke opstår slidser. Trådenderne kan enten være skjult i vævningen, der fremtræder ens på begge sider, eller de kan hænge som løse tråde på bagsiden.
Kelimvævede tekstiler kendes fra oldtidens Egypten og fra flere egne af verden, bl.a. Peru, Bessarabien og Polen.
Bedst kendt er de orientalske kelimer, fx de safavidiske tæpper fra 1500-1700-t.s Iran med silke, guld- og sølvtråde, de persiske kelimer fra bl.a. Sanandaj (Senneh), de kaukasiske og de tyrkiske.
Større nomadetæpper er ofte syet sammen af to baner, som er vævet på smalle vævestole. Se også billedvævning.